title: Chenero gramatical en aragonés
text: O chenero gramatical en aragonés se puet clasificar seguntes diferents grupos de palabras.
  
  As palabras que derivan d'a segunda declinación u asimiladas a la segunda conchugación gosan estar masculinas:
  FILIU(M) > fillo.
  SCIURU + OLU(M) > esquiruelo.
  
  As palabras que derivan d'a primera declinación gosan estar femininas:
  FILIA(M) > filla
  
  Bi ha plurals neutros asimilaus a la primera declinación que esdevienen singulars de chenero feminín:
  FOLIA(M) > fuella
  
  Bi ha palabras que sin provenir de radices latinas terminadas en -a ni plurals neutros en -a prenen chenero feminín con -a morfolochica:
  CIMICE(M) > chincha.
  
  As palabras acabadas en -or son femininas:
  a honor, a calor, a color, y en aragonés medieval la amor.
  
  Os árbols fruitals por un regular acaban en -era, sufixo que deriva d'o latín -ARIA y tienen por un regular chenero feminín:
  a perera, a manzanera, a nuquera, a castanyera, a tellera/o tilero, a olivera, a ciresera, l'almendrera
  
  Por extensión a mata que produce bell fruito aproveitable tamién puet acabar con o sufixo -era y ye de chenero feminín:
  chordonera, tomatera, milloquera.
  
  O chenero d'os ríos ye variable seguntes o río. 
  Muitos que acaban en -a tienen chenero feminín: A Cinca/A Cinga, A Cinqueta, A Garona, L'Arba, A Noguera, A Isuela, La Uecha, La Uerba, etc... Este zaguero se deciba en o castellano d'o sieglo XVI en Aragón río de la Uerba.
  Muitos que provienen d'a segunda y tercera declinacions tienen chenero masculín: L'Ebro, O Galligo, O Flumen, L'Alcanadre.
  
  Bi ha sustantivos con un solo chenero que se dividen en sustantivos invariables y sustantivos epicenos, que si acaban en -o son masculins y si acaban en -a son feminins.. Os sustantivos invariables corresponden a sers asexuaus (agüerro, forca, nieu, ecetra), os sustantivos epicenos corresponden a animals que a chent no diferencia si son masclos u fembras quan en parlan (guardafuents, limaco, muriciego, ecetra).
  
  Referencias
  
  Bibliografía 
   LOZANO SIERRA, Chabier: Aspectos Lingüisticos de Tella. Aragonés de Sobrarbe (Huesca). Gara d'Edizions - Prensas Universitarias de Zaragoza -  Institución Fernando el Católico. 2010.
  
  Morfolochía de l'aragonés
  Aragones